Ka tsela e e tshwanang bomankge ba tsa boroko ba bolela gore bagolo ba tlhoka go robala diura di le robedi bosigo bongwe le bongwe fa basha bone ba tlhoka diura tse di fetang tseo. Tota e bile mo patlisisong e e neng e dirwa kwa Yunibesithing ya Chicago, makawana a a itekanetseng a a neng a robala diura di le nnè fela mo masigong a le marataro a a latelanang, a ne a nna le matshwao a bolwetse a gantsi a bonwang mo batsofeng. Le fa batho ba le bantsi ba itlhora boroko ka ntlha ya tiro, sekolo kgotsa boitlosobodutu, ba ka nna ba feleletsa ba sa fitlhelela se ba neng ba batla go se fitlhelela. Mankge wa tsa boroko e bong James Maas wa kwa Yunibesithing ya Cornell ya kwa New York o bolela gore, “e ka nna selo se se molemo go kgona go dira tiro mme go ne go ka nna botoka fa o ne o ka e dira o thantse, o kgona go akanya sentle mme o sa tle o otsela o kgweetsa mo tseleng.”